Kuntarakennelaki ja kuntaliitosten selvitysvelvollisuus

1/00.04.00/2012

KH § 292	Valmistelija: Marita Toikka

	Kuntarakennelaki tuli voimaan 1.7.2013. Lain mukaan kunnan tulee ilmoittaa ministeriölle viimeistään 30.11.2013, minkä kunnan tai kuntien kanssa se selvittää kuntien yhdistymistä. 
		
	Selvityksen tavoitteena on valmistella esitys kuntien yhdistymisestä ja yhdistymissopimuksesta. Selvitystyöhön osallistuminen ei sido kuntia kuntaliitoksiin.

	Varsinaisten yhdistymisesitysten määräaikaa koskevan säännöksen voimaantulosta säädetään erikseen ja määräaika on sidottu sosiaali- ja terveyspalvelujen järjestämislain hyväksymiseen. Yhdistymisesitysten määräaika tulee päättymään kuusi kuukautta sitä koskevan säännöksen voimaantulosta eli käytännössä puhuttaneen vuoden 2014 lopusta. Jos kunta ei ole edellä mainittuun määräaikaan mennessä tehnyt kuntien yhdistymisesitystä, valtiovarainministeriö voi määrätä erityisen kuntajakoselvityksen toimittamisesta. 

	Selvitysvelvollisuuden lähtökohtana on, että selvitysalue täyttää kuntarakennelain 4 §:ssä tarkoitetut kuntajaon muuttamisen edellytykset. Liitteenä esitetään kuntien selvitysvelvollisuutta koskeva VM:n kunnanhallituksille osoitettu kirjelmä.

	Hallituksen rakennepoliittisessa ohjelmassa lähdetään siitä, että eritoten 12 suurimmalla kaupunkiseudulla tulee voimakkaasti edetä kuntarakenteiden uudistamiseksi. 

	Etelä-Karjalassa yhdyskuntarakenneperusteella on valtio määritellyt kuntaliitosselvitysalueeksi Lappeenrannan ja Imatran kaupungit sekä Ruokolahden kunnan. Työssäkäyntikriteerin perusteella Taipalsaaren ja Lemin kuntien tulee tehdä selvitys Lappeenrannan kaupungin kanssa. 

	Nämä viisi kuntaa kuuluvat kuntarakennelain 4 § 3 momentissa mainittuihin kuntiin, joilla alueilla valtioneuvostolla olisi uusien linjausten mukaisesti lisättyä toimivaltaa päättää kuntien yhdistymisestä.

	Muissa Etelä-Karjalan kunnissa selvitysperuste on väestömäärä, jossa kriteerinä on vähintään 20 000 asukkaan väestöpohja. 

	Etelä-Karjalan kunnat ovat jo aiemmin kuntarakennelain valmisteluun liittyvissä kannanotoissa linjanneet, että tuleva liitosselvitys on perusteltua tehdä koko maakunnan kattavana. Lähtökohtana selvitystyössä on kahden ja yhden kaupungin mallit. 

	Selvitys on toteutettavissa joko kuntien omana prosessina tai siten, että ministeriö määrää toimitettavaksi erityisen kuntajakoselvityksen. Valtiovarainministeriö voi asettaa myös kuntien omasta esityksestä erityisen kuntajakoselvityksen.		
	Lappeenranta-Imatra kaupunkiseudun työvaliokunta esittää, että kuntien omasta esityksestä tehtävä koko Etelä-Karjalan kattava erityinen kuntajakoselvitys toteutettaisiin valtion asettaman selvityshenkilön johdolla. Tässä tapauksessa kunnanvaltuustojen tulee tehdä esitys valtiovarainministeriölle erityisen kuntajakoselvityksen tekemisestä. Tällöin valtio huolehtii myös selvitystyön kustannuksista.

	Tavoitteena on käynnistää selvitystyö joulukuussa 2013 ja saada selvitykset sekä sopimusluonnosesitykset valmiiksi syyskuun 2014 loppuun mennessä. Prosessin aikana on tarkoitus järjestää kaikille kunnille yhteisiä valtuustoseminaareja.
		
Kj:n ehdotus:	Kaupunginhallitus päättää esittää kaupunginvaltuustolle, että

	- Imatran kaupunki ilmoittaa valtiovarainministeriölle, että kaupunki käynnistää kuntarakennelain mukaisen liitosselvityksen yhdessä Lappeenrannan, Taipalsaaren, Lemin, Luumäen, Savitaipaleen, Ruokolahden, Rautjärven ja Parikkalan kuntien kanssa todeten samalla, että selvitystyön kattaessa kahden ja yhden kaupungin mallit maakunnassa, Imatran kaupunki pitää ensisijaisena vaihtoehtona kahden kaupungin mallia.
  
	- Kaupunki esittää valtiovarainministeriölle selvityksen tekemistä erityisenä kuntajakoselvityksenä, perusteena selvitysalueen laajuus

	- Selvitystyö alkaa 1.12.2013 ja päättyy 30.9.2014

	- Kuntajakoselvittäjäksi esitetään nimettäväksi johtaja Aija Tuimala sekä mahdollisesti myös osa-aikaisesti Jari Salomaa sekä Taina Ketola.		

Päätös:	Hyväksyttiin.

	___________________

KV § 118	

KH:n ehdotus:	Kaupunginvaltuusto päättää, että

	- Imatran kaupunki ilmoittaa valtiovarainministeriölle, että kaupunki käynnistää kuntarakennelain mukaisen liitosselvityksen yhdessä Lappeenrannan, Taipalsaaren, Lemin, Luumäen, Savitaipaleen, Ruokolahden, Rautjärven ja Parikkalan kuntien kanssa todeten samalla, että selvitystyön kattaessa kahden ja yhden kaupungin mallit maakunnassa, Imatran kaupunki pitää ensisijaisena vaihtoehtona kahden kaupungin mallia.
  
	- Kaupunki esittää valtiovarainministeriölle selvityksen tekemistä erityisenä kuntajakoselvityksenä, perusteena selvitysalueen laajuus

	- Selvitystyö alkaa 1.12.2013 ja päättyy 30.9.2014

	- Kuntajakoselvittäjäksi esitetään nimettäväksi johtaja Aija Tuimala sekä mahdollisesti myös osa-aikaisesti Jari Salomaa sekä Taina Ketola.		

Päätös:	Hyväksyttiin yksimielisesti.

Merkittiin, että puheenvuoroja tässä asiassa käyttivät valtuutetut Anu Urpalainen, Heikki Luukkanen, Heikki Tanninen, Veikko Hämäläinen ja Anna Helminen.

	___________________

Otteen oikeaksi todistaa Imatralla 21.11.2013
KAUPUNGINKANSLIA

Miina Sokura
toimistosihteeri

Jakelu:	Valtiovarainministeriö